Ettepanek: EUROOPA PARLAMENDI JA NÕUKOGU OTSUS, milles käsitletakse Globaliseerumisega Kohanemise Euroopa Fondi kasutuselevõtmist vastavalt Euroopa Parlamendi, nõukogu ja komisjoni vahel eelarvedistsipliini ja usaldusväärse finantsjuhtimise kohta 17. mail 2006 sõlmitud institutsioonidevahelise kokkuleppe (EGF/2013/000 TA 2013 - Tehniline abi komisjoni algatusel) punktile 28 /* COM/2013/0291 final */





SELETUSKIRI Eelarvedistsipliini ja usaldusväärset finantsjuhtimist käsitleva Euroopa Parlamendi, nõukogu ja komisjoni 17. mai 2006. aasta institutsioonidevahelise kokkuleppe[1] punkti 28 kohaselt võib paindlikkusmehhanismi kaudu kasutada Globaliseerumisega Kohanemise Euroopa Fondi (EGF, edaspidi ka „fond”) igal aastal mahus, mis täiendab finantsraamistiku asjaomastes rubriikides ettenähtud assigneeringuid kuni 500 miljoni euroga. Fondist abi saamise tingimused on sätestatud Euroopa Parlamendi ja nõukogu 20. detsembri 2006. aasta määruses (EÜ) nr 1927/2006 Globaliseerumisega Kohanemise Euroopa Fondi loomise kohta[2]. TAOTLUSE KOKKUVÕTE JA ANALÜÜS Põhiandmed: EGFi viitenumber EGF/2013/000 Euroopa Komisjon Tehniline abi Halduskulud: eelarve (eurodes) 750 000 % halduskuludest (piirmäär: 0,35 %) 0,15 % Määruse (EÜ) nr 1927/2006 artikli 8 lõike 1 kohaselt võib komisjoni algatusel tehnilise abi rahastamiseks kasutada summat, mis vastab 0,35 protsendile fondi konkreetse aasta maksimaalsetest vahenditest. Rahastatav tehniline abi ja eeldatavate kulude jaotus 1. Vahendeid kasutatakse määruse (EÜ) nr 1927/2006 artikli 8 lõigetes 1 ja 4 ning artikli 9 lõikes 2 nimetatud kulude katmiseks järgmiselt. 2. Seire: komisjon jätkab andmete kogumist saadud taotluste ja makstud summade ning kavandatud ja rakendatud meetmete kohta, ning ajakohastab fondi käsitleva statistilise ülevaate, lisades sellesse andmed kuni 2013. aasta lõpuni. Arvestades varasemate aastate ettevalmistusi, võib seda teha komisjoni tavapäraste haldusvahendite arvelt. 3. Teave: EGFi veebisaiti,[3] mille komisjon on loonud oma kodulehel alajaotises „Tööhõive, sotsiaalküsimused ja sotsiaalne kaasatus” ja mille haldamise eest ta vastavalt määruse (EÜ) nr 1927/2006 artikli 9 lõikele 2 vastutab, ajakohastatakse regulaarselt ja laiendatakse ning kogu uus teave tõlgitakse kõigisse ELi ametlikesse keeltesse. Koostatakse teatmik EGFi uue määruse kohta ning koostatakse, tõlgitakse, trükitakse ja jagatakse laiali fondi aastaaruanne. Suurendatakse üldist teadlikkust fondi kohta ja fondi nähtavust. Teavet fondi kohta jagatakse mitmesugustes komisjoni väljaannetes ja audiovisuaaltegevuses. See tegevus kokku läheb hinnanguliselt maksma 80 000 eurot. 4. Teadmistebaasi loomine: komisjon jätkab tööd, et kehtestada fondile esitatavate taotluste elektroonilised vormid ja taotluste menetlemise standardkord, mistõttu on uue määruse kohaselt taotlusi lihtsam esitada, taotlusi saab kiiremini läbi vaadata ja aruandeid saab koostada vastavalt vajadusele. Jätkatakse ka lõpparuande vormi ühtlustamist, et vähendada liikmesriikide halduskoormust. Komisjon täiustab oma andmebaasi, mis sisaldab fakte ja arvnäitajaid fondi rahastatavate projektide kohta (sh töötajate, meetmete ja tulemuste kohta). See tegevus kokku läheb hinnanguliselt maksma 80 000 eurot. 5. Tehniline ja haldusabi: Fondi kontaktisikute eksperdirühm, kuhu kuulub üks liige igast liikmesriigist, peab kaks koosolekut, mille eeldatav maksumus kokku on 70 000 eurot. 6. Lisaks organiseerib komisjon liikmesriikidevahelisi kontakte. Kontaktide sõlmimisel on tähtsaimaks ürituseks seminar EGFi rakendajatele, kus jagatakse kehtiva määruse rakendamisel (2007–2013) saadud kogemusi, et valmistada ette uue määruse (2014–2020) rakendamist. See tegevus kokku läheb hinnanguliselt maksma 120 000 eurot. 7. Hindamine: komisjon viib läbi EGFi (2007–2013) järelhindamise viimase etapi, sõlmides lepingu väliskonsultandiga EGFi projektide hindamiseks nende lõpetamisel; hindamisel keskendutakse EGFi mõjule ja lisaväärtusele jooksval perioodil. See tegevus kokku läheb hinnanguliselt maksma 400 000 eurot. Tegevus || Hinnanguline arv || Tegevuse hinnanguline kulu (eurodes) || Kogukulud (eurodes) Seire || || || 0 Teavitamine || Varieeruv || Varieeruv || 80 000 Teadmistebaasi loomine || Varieeruv || Varieeruv || 80 000 Tehniline ja haldusabi: EGFi kontaktisikute eksperdirühma koosolekud || 2 || 35 000 || 70 000 Tehniline ja haldusabi: kontaktide loomine seoses fondi vahendite kasutamisega || Varieeruv || Varieeruv || 120 000 2007.– 2013. aasta tegevuste järelhindamine || 1 || 400 000 || 400 000 Hinnangulised kulud kokku || || 750 000 Rahastamine 8. Fondi aasta kogueelarve on 500 miljonit eurot. Määruse (EÜ) nr 1927/2006 artikli 8 lõike 1 kohaselt võib komisjoni algatusel kasutada tehnilise abi rahastamiseks maksimaalselt 0,35 % (st 1 750 000 eurot) konkreetsel aastal kättesaadavatest fondi vahenditest. Praegu on võimalik kasutada kogu 2013. aastaks ette nähtud summat, sest tehnilise abi osutamiseks ei ole veel ühtegi summat eraldatud. 9. Komisjoni algatusel antava tehnilise abi maksumuseks on 2013. aastal kavandatud 750 000 eurot. Pärast kõnealuse summa eraldamist jääb kasutamata veel 1 000 000 eurot, mida on vajaduse korral võimalik kasutada hiljem käesoleva aasta jooksul. 10. Arvestades fondist eraldatava toetuse maksimumsummat vastavalt määruse (EÜ) nr 1927/2006 artikli 8 lõikele 1 ja assigneeringute ümberpaigutamise ulatust, teeb komisjon ettepaneku kasutada fondi vahendeid eespool nimetatud kogusummas, mis eraldatakse finantsraamistiku rubriigist 1a. 11. Tehes käesoleva ettepaneku fondi kasutuselevõtmiseks, algatab komisjon 17. mai 2006. aasta institutsioonidevahelise kokkuleppe punktis 28 sätestatud lihtsustatud kolmepoolse menetluse, et saada mõlemalt eelarvepädevalt institutsioonilt nõusolek fondi kasutamise vajalikkuse ja summa suuruse kohta. Komisjon kutsub üles seda eelarvepädevat institutsiooni, kes saavutab fondi kasutamise eelnõu suhtes asjakohasel poliitilisel tasandil esimesena kokkuleppe, teavitama oma kavatsustest teist eelarvepädevat institutsiooni ja komisjoni. Kui üks eelarvepädev institutsioon on eriarvamusel, kutsutakse kokku ametlik kolmepoolne kohtumine. 12. Samuti esitab komisjon ümberpaigutamise taotluse, et kirjendada 2013. aasta eelarvesse konkreetsed kulukohustuste assigneeringud, nagu on nõutud 17. mai 2006. aasta institutsioonidevahelise kokkuleppe punktis 28. Makseassigneeringute allikad 13. Fondi eelarverealt eraldatavaid summasid kasutatakse tehnilise abi jaoks vajatava 750 000 euro suuruse summa katmiseks. Ettepanek: EUROOPA PARLAMENDI JA NÕUKOGU OTSUS, milles käsitletakse Globaliseerumisega Kohanemise Euroopa Fondi kasutuselevõtmist vastavalt Euroopa Parlamendi, nõukogu ja komisjoni vahel eelarvedistsipliini ja usaldusväärse finantsjuhtimise kohta 17. mail 2006 sõlmitud institutsioonidevahelise kokkuleppe (EGF/2013/000 TA 2013 - Tehniline abi komisjoni algatusel) punktile 28 EUROOPA PARLAMENT JA EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse 17. mai 2006. aasta institutsioonidevahelist kokkulepet Euroopa Parlamendi, nõukogu ja komisjoni vahel eelarvedistsipliini ja usaldusväärse finantsjuhtimise kohta,[4] eriti selle punkti 28, võttes arvesse Euroopa Parlamendi ja nõukogu 20. detsembri 2006. aasta määrust (EÜ) nr 1927/2006 Globaliseerumisega Kohanemise Euroopa Fondi loomise kohta,[5] eriti selle artikli 8 lõiget 2, võttes arvesse komisjoni ettepanekut[6] ning arvestades järgmist: (1) Globaliseerumisega Kohanemise Euroopa Fond (edaspidi „fond”) loodi selleks, et osutada täiendavat abi koondatud töötajatele, kes kannatavad maailmakaubanduse struktuurimuutuste tagajärgede tõttu, ja et aidata neil tööturule naasta. (2) 17. mai 2006. aasta institutsioonidevahelise kokkuleppe kohaselt on fondi kasutamise ülemmäär 500 miljonit eurot aastas. (3) Määruse (EÜ) nr 1927/2006 kohaselt võib komisjoni algatusel kasutada tehnilise abi rahastamiseks summat, mis vastab 0,35 protsendile fondi konkreetse aasta maksimaalsetest vahenditest. Seetõttu teeb komisjon ettepaneku 750 000 euro eraldamiseks. (4) Seega tuleks komisjoni algatusel antava tehnilise abi rahastamiseks võtta kasutusele fondi vahendid, ON VASTU VÕTNUD KÄESOLEVA OTSUSE: Artikkel 1 Euroopa Liidu 2013. aasta üldeelarvest võetakse Globaliseerumisega Kohanemise Euroopa Fondi raames kasutusele 750 000 eurot kulukohustuste ja maksete assigneeringutena. Artikkel 2 Käesolev otsus avaldatakse Euroopa Liidu Teatajas. Brüssel, Euroopa Parlamendi nimel Nõukogu nimel president eesistuja [1] ELT C 139, 14.6.2006, lk 1. [2] ELT L 406, 30.12.2006, lk 1. [3] http://ec.europa.eu/egf [4] ELT C 139, 14.6.2006, lk 1. [5] ELT L 406, 30.12.2006, lk 1. [6] ELT C […], […], lk […].